SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 235

**2021. gada 26. oktobrī plkst.10.00**

Videokonferences formātā

Sēdē piedalās:

**komisijas deputāti:**

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ainars Latkovskis**

**Mārtiņš Šteins**

**Atis Zakatistovs**

**uzaicinātās personas:**

* Korupcijas novēršanas un apkarošanas biroja priekšnieks **Jēkabs Straume**
* Korupcijas novēršanas un apkarošanas biroja priekšnieka vietniece **Ineta Cīrule**
* Korupcijas novēršanas un apkarošanas biroja priekšnieka vietnieka p.i. **Anna Aļošina**
* Finanšu ministrijas valsts sekretāre **Baiba Bāne**
* Finanšu ministrijas Budžeta departamenta Varas valdības dienestu un tautsaimniecības finansēšanas nodaļas vadītāja **Elīna Kobzeva**

**citas personas:**

Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, B.Veiskate, E.Kalniņa.

**Sēdi vada:** komisijaspriekšsēdētājs J.Rancāns

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Korupcijas novēršanas un apkarošanas biroja valsts budžeta programmā plānotais finansējums 2022. gadam un vidēja termiņa budžeta ietvaram, kā arī valsts budžeta līdzekļu izlietojums 2021. gadā.**

**2. Dažādi.**

**J.Rancāns** atklāj sēdi un informē par izskatāmo darba kārtību un uzaicinātajām amatpersonām. **Aizsardzības, iekšlietu un korupcijas novēršanas komisija** katru gadu pirms valsts budžeta likumprojekta apspriešanas Saeimā uzklausa to jomu atbildīgos ministrus un institūciju vadītājus, pār kurām komisija veic parlamentāro uzraudzību.

**1. Korupcijas novēršanas un apkarošanas biroja valsts budžeta programmā plānotais finansējums 2022. gadam un vidēja termiņa budžeta ietvaram, kā arī valsts budžeta līdzekļu izlietojums 2021. gadā.**

**J.Rancāns** dod vārdu KNAB priekšniekam J.Straumem.

**J.Straume** iesāk prezentāciju ar to, ka KNAB 2022. gadam faktiski papildu līdzekļus neprasa – tas ir būtiskākais, izņemot trīs pozīcijas prioritārajos pasākumos, kas kopā sastāda 240 tūkstošus eiro. KNAB budžets tādā izpildījumā, kādā tam bija jābūt 2021., 2022. un 2023. gadam, tika pieņemts jau pagājušajā gadā kā vidēja termiņa budžets.

Runājot par šī gada izlietojumu, izlietojums lielākajā daļā pozīciju ir optimāls uz šo oktobra mēnesi – ir ietaupījumi (protams, komandējumi, un vēl atsevišķas jomas); skatoties procentuāli, izpildījums ir optimāls un finanšu līdzekļi ir pietiekami, lai pabeigtu fiskālo gadu.

Par biroja darbu šajā gadā vēlas teikt, ka, neskatoties uz problēmām, saistītajām ar Covid-19 epidemioloģiskajiem ierobežojumiem, birojs darbu ir turpinājis. Grūti ir izdarīt pieņēmumus, kā būtu bijis, ja šādu ierobežojumu nebūtu, bet protams, ka rezultāti būtu vēl labāki. Kvantitatīvie rezultāti par 10 mēnešiem ir uz šo brīdi labāki, nekā tie bija 2020. gadā – ir vairāk krimināllietu, ļoti strauji ir attīstīts tas, kas attiecas uz Moneyval plānā pieņemto par KNAB spēju attīstīšanu attiecībā uz noziedzīgi iegūtu līdzekļu legalizācijas novēršanu saistībā ar korupciju. Šajā gadā līdz šim brīdim jau galējā instancē (2-ās instances tiesā) trijos KNAB kriminālprocesos ir konfiscēti valsts labā nepilni 5 miljoni eiro.

Runājot par problēmām – kā vienu no problēmām saskata to, ka, lai arī KNAB atalgojuma sistēma kā pilotprojekts jau no šī gada bija tāda, kāda šobrīd Saeimā tiek izskatīta attiecībā uz visu valsts pārvaldi, sākot ar nākamo gadu, tomēr rekrutēšana kopumā neveicās. Veicās ar finanšu analītiķu rekrutēšanu, bet iztrūkst izmeklētāji un operatīvie darbinieki, kaut arī šobrīd viņu algas ir konkurētspējīgas (nav kvalificētu, pieredzējušu speciālistu).

Tālāk piemin OECD Konvencijas par ārvalstu amatpersonu kukuļošanas apkarošanu starptautiskajos biznesa darījumos (Pretkukuļošanas konvencijas) ietvaros Latvija noslēgusi trešo kārtu – OECD ir izteikusi atzinību par to, ka Latvija ir spējusi ievērojami uzlabot tai izvirzītās prasmes, atzinums ir pozitīvs. Tāpat uzsver, ka ir jāskatās uz priekšu – ne visas rekomendācijas tika atzītas kā pilnībā izpildītas – bija arī tādas, kas uzskatāmas par daļēji izpildītām. Pie tām ir jāstrādā.

**J.Rancāns** vaicā par OECD rekomendāciju pozitīvo atzinumu – vai to var redzēt KNAB mājaslapā.

**J.Straume** atbild, ka mājaslapā ir publicēta preses relīze, kurā atrodama saite uz šo ziņojumu.

**J.Rancāns** jautā par analītiskajām programmām – vai tām tika iedalīts budžets, jeb VID dod savas sistēmas.

**J.Straume** skaidro, ka analītiskās sistēmas ir iegādātas jau pagājušā gada nogalē, un šogad tās vēl ir papildinātas. Viens ir analītiskās sistēmas, bet otrs, ka ir nepieciešama informācija, ko analizēt. Gan pats birojs iegūst informāciju, gan KNAB partneriestādes VID rīcībā ir ļoti daudz informācijas, kas var būt noderīga KNAB darbā. Izsaka vēlmi Noziedzīgi iegūtu līdzekļu legalizācijas un proliferācijas novēršanas likumā veikt papildinājumu, kas KNAB automātiski dotu tādu pašu rīcības ātrumu administrēšanas jomā kā VID – piekļūt kontu informācijai. Informē, ka šobrīd joprojām strādā pie tā, kāds varētu būt šis formulējums, jo tam jābūt ļoti precīzam. Lietuvas atbildīgajai pretkorupcijas iestādei šāds mehānisms jau ir. Ja runā par korupciju publiskajos iepirkumos, ir jāanalizē juridisko personu kontu kustība un transakcijas. Par fiziskajām personām – ir “slidens” jautājums par datu aizsardzību un nepieciešamību datus izmantot.

**J.Rancāns** interesējas par arestēto naudas summu krimināllietās – 5 miljoniem eiro, vai tā ir saistīta ar iepriekšminētās KNAB analītiskās spējas stiprināšanu.

**J.Straume** atbild, ka noteikti tas tā ir – sadarbība ar FID un savstarpējas izpratnes radīšana par to, kas ir nepieciešamais minimums, lai izmeklētāji varētu uzsākt kriminālprocesus un pamatot informāciju. Lielākoties sākotnēji visa informācija tiek saņemta no FID.

**J.Rancāns** vaicā, vai ir izdevies konfiscēt KPL 59.nodaļas izpratnē kādus noziedzīgi iegūtus līdzekļus.

**I.Cīrule** atbild, ka diemžēl par 59.nodaļu birojam pieredze nav tik plaša – pārsvarā strādā ar 70.1 pantu (tiek prezumēta noziedzīgi iegūta manta).

**J.Rancāns** jautā par tērzētavā ievietoto – vai KNAB plāno sniegt kādu ziņojumu par to, kā partijām veicies ar valsts finansējuma izlietošanu pirmajā pilnajā gadā, kas bija iepriekšējais gads.

**J.Straume** komentē, ka KNAB šo informāciju sniegs, bet ir tā, ka birojs cenšas šo informāciju sniegt par visām partijām vienlaicīgi, pretējā gadījumā to varētu uzskatīt par informācijas sadalīšanu.

**J.Rancāns** interesējas, vai uz gada beigām varētu sagaidīt šo ziņojumu.

**I.Cīrule** skaidro, ka parasti gada beigās apkopo un iesniedz šos partiju finansējuma izlietojumus.

**J.Rancāns** pateicas KNAB pārstāvjiem par sniegto informāciju, sniegtajām atbildēm un dalību komisijas sēdē.

**J.Rancāns** pateicas personām par dalību un slēdz sēdi.

Sēde pabeigta plkst.10.20.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore